“หุ้นเอเชีย” เปิดลบ! หวั่น “เฟด” ขึ้นดบ.แรง ฉุดศก.ถดถอย
“หุ้นเอเชีย” เปิดลบ! นักลงทุนกังวล “เฟด” เร่งปรับขึ้นอัตราดอกเบี้ยเพื่อสกัดเงินเฟ้อ จะส่งผลให้เศรษฐกิจสหรัฐเข้าสู่ภาวะถดถอย
“หุ้นเอเชีย” เปิดลบ! นักลงทุนกังวล “เฟด” เร่งปรับขึ้นอัตราดอกเบี้ยเพื่อสกัดเงินเฟ้อ จะส่งผลให้เศรษฐกิจสหรัฐเข้าสู่ภาวะถดถอย
14 มิ.ย. 2565

ผู้สื่อข่าวรายงานว่า ตลาดหุ้นเอเชียเปิดร่วงลงตามทิศทางตลาดหุ้นนิวยอร์กที่ปิดร่วงลงอย่างหนักเมื่อคืนนี้ (13 มิ.ย.) เนื่องจากนักลงทุนวิตกกังวลว่า การที่ธนาคารกลางสหรัฐ (เฟด) เร่งปรับขึ้นอัตราดอกเบี้ยเพื่อสกัดเงินเฟ้อ จะส่งผลให้เศรษฐกิจสหรัฐเข้าสู่ภาวะถดถอย
ดัชนี NIKKEI 225 ตลาดหุ้นญี่ปุ่นเปิดวันนี้ที่ 26,555.75 จุด ร่วงลง 431.69 จุด หรือ -1.60%, ดัชนี HSI ตลาดหุ้นฮ่องกงเปิดวันนี้ที่ 20,783.54 จุด ร่วงลง 284.04 จุด หรือ -1.35% และดัชนี SSE Composite ตลาดหุ้นจีนเปิดวันนี้ที่ 3,224.21 จุด ลดลง 31.34 จุด หรือ -0.96%
โดยนักลงทุนกังวลถึงผลกระทบที่เฟดเร่งปรับขึ้นอัตราดอกเบี้ยและเทขายหุ้นออกมาอย่างต่อเนื่อง ส่งผลให้ดัชนีดาวโจนส์ปิดร่วงลงติดต่อกันเป็นวันที่ 4 ขณะที่ดัชนี S&amp;P500 เข้าสู่ภาวะตลาดหมี (Bear Market) แล้วในวันจันทร์ เนื่องจากดัชนีได้ทรุดตัวลงกว่า 20% จากระดับปิดสูงสุดเป็นประวัติการณ์ที่ทำไว้เมื่อวันที่ 3 ม.ค.ปีนี้ และฉุดบรรยากาศการซื้อขายในตลาดหุ้นเอเชีย
อีกทั้งนักวิเคราะห์จากหลายสำนักซึ่งรวมถึงบาร์เคลย์ส และแคปิตอล อิโคโนมิกส์ ต่างก็คาดการณ์ว่า เฟดจะปรับขึ้นอัตราดอกเบี้ย 0.75% ในการประชุมวันที่ 14-15 มิ.ย.นี้ หลังสหรัฐเปิดเผยดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 8.6% ในเดือนพ.ค. เมื่อเทียบรายปี ซึ่งเป็นระดับสูงสุดในรอบกว่า 40 ปี และสูงกว่าที่นักวิเคราะห์คาดการณ์ที่ระดับ 8.3%
ขณะที่ FedWatch Tool ของ CME Group บ่งชี้ว่า ขณะนี้นักลงทุนให้น้ำหนักมากกว่า 50% ที่เฟดจะปรับขึ้นอัตราดอกเบี้ย 0.75% ในการประชุมวันที่ 14-15 มิ.ย. เพิ่มขึ้นจากก่อนหน้านี้ที่ให้น้ำหนักเพียง 5%
ขณะเดียวกัน แรงกดดันที่ว่า เฟดจะเร่งปรับขึ้นอัตราดอกเบี้ยเพื่อสกัดเงินเฟ้อนั้นยังส่งผลให้ตลาดพันธบัตรสหรัฐเกิดภาวะ inverted yield curve เมื่อคืนนี้ หลังอัตราผลตอบแทนพันธบัตรรัฐบาลสหรัฐอายุ 2 ปีดีดตัวสูงกว่าอายุ 10 ปี ซึ่งเป็นปรากฏการณ์ครั้งแรกนับตั้งแต่เดือนเม.ย. และอัตราผลตอบแทนพันธบัตรรัฐบาลสหรัฐอายุ 5 ปีได้ดีดตัวสูงกว่าอายุ 10 ปีและ 30 ปี
ด้านสำนักข่าวซีเอ็นบีซีรายงานว่า อัตราผลตอบแทนพันธบัตรรัฐบาลอายุ 2 ปี พุ่งขึ้นสู่ระดับ 3.3898% โดยอัตราผลตอบแทนของพันธบัตรดังกล่าวสูงกว่าพันธบัตรอายุ 10 ปี ซึ่งอยู่ที่ระดับ 3.3713%
ทั้งนี้ตลาดพันธบัตรสหรัฐเกิดภาวะ inverted yield curve โดยอัตราผลตอบแทนพันธบัตรระยะสั้นดีดตัวเหนือพันธบัตรระยะยาว ซึ่งเป็นการบ่งชี้ถึงแนวโน้มการเกิดภาวะเศรษฐกิจถดถอย ก่อนหน้านี้ เหตุการณ์อัตราผลตอบแทนพันธบัตรรัฐบาลสหรัฐอายุ 5 ปีพุ่งขึ้นสูงกว่าพันธบัตรอายุ 30 ปีได้เกิดขึ้นในปี 2549 ก่อนที่จะเกิดวิกฤตการเงินทั่วโลกในเวลาเพียงไม่กี่ปีถัดมา
นอกจากนี้นักลงทุนยังจับตาการประชุมเฟดในวันที่ 14-15 มิ.ย.นี้ รวมถึงข้อมูลเศรษฐกิจสำคัญในภูมิภาคที่จะรายงานวันนี้ ได้แก่  ดัชนีราคาบ้านไตรมาส 1/2565 ของออสเตรเลีย และการผลิตภาคอุตสาหกรรมเดือนเม.ย. ของญี่ปุ่น